รณรงค์มาตรการความปลอดภัย ขอความร่วมมือประชาชนผู้ใช้รถใช้ถนนเคารพกฎจราจร เพื่อป้องกันอุบัติเหตุบนท้องถนน
พลโท คงชีพ ตันตระวาณิชย์ โฆษกกระทรวงกลาโหม ระบุถึงการรณรงค์มาตรการความปลอดภัย เกี่ยวกับประชาชนที่ข้ามทางม้าลายว่า   รัฐบาลให้ความสำคัญและรณรงค์เพื่อลดอุบัติเหตุบนท้องถนน ดังนั้นการเคารพกฎจราจรจึงเป็นเรื่องสำคัญ  และการเคารพกฎกติกาและกฎหมายซึ่งเป็นส่วนหนึ่งของการสร้างความสามัคคีปรองดอง สิ่งที่ทำได้ง่ายที่สุดคือการเคารพกฎจราจร กระทรวงกลาโหมจึงขอรณรงค์ให้ประชาชนทุกคนทั้งผู้ใช้รถ ใช้ถนนข้ามถนนบนทางม้าลาย โดยคนขับหยุดรถให้คนข้ามถนน  รวมถึงการปฏิบัติตามกฎจราจรและเคารพสิทธิ์ของผู้ใช้ทางเท้า  และเมาไม่ขับ เพื่อลดอุบัติเหตุบนท้องถนนให้เกิดเป็นผลรูปธรรมอย่างแท้จริง
 


     นอกจากนี้ พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ยังได้กำชับ ให้ กรุงเทพมหานคร และสำนักงานตำรวจแห่งชาติ กวดขันการขับขี่ ห้ามไม่ให้ขับรถจักรยานยนต์บนฟุตบาท หรือขับรถย้อนศร ซึ่งเป็นส่วนหนึ่งที่ทำให้เกิดอุบัติเหตุ
 


 อย่างไรก็ตาม แต่ละมาตรการของรัฐบาล ไม่สามารถทำเพียงลำพังได้ ต้องขอความร่วมมือจากภาคเอกชน รวมถึงวินมอเตอร์ไซค์ซึ่งขณะนี้อยู่ในระหว่างการจัดระเบียบสังคม จึงต้องขอความร่วมมือ ไม่ให้มีการขี่บนทางเท้าหรือย้อนศร พร้อมทั้งขอความร่วมมือผู้โดยสารไม่ใช้บริการผู้ที่กระทำผิดกฎจราจร